**Virtain Musiikkiyhdistys ry. Vapaa julkaistavaksi 20.6.2016**

KesäVirrat soi -avajaiskonsertissa kuullaan Key Ensemblea

Key Ensemble valittiin avaamaan KesäVirrat soi -musiikkijuhla torstaina 14.7., koska se on monien mielestä maan paras kuoro, sanoo musiikkijuhlan taiteellinen johtaja sellotaiteilija Hannu Kiiski. Kuoro on lyhyen ajan sisällä saanut monia tunnustuksia taiteellisesta tasostaan. Kesäkuussa sille myönnettiin jo kolmas Vuoden kuorolevy -palkinto levystä Cast in the Sea. Key Ensemble on ainoa kuoro, jolle tämä palkinto on myönnetty peräkkäisinä vuosina.

* Halusin avata Virtain kolmannen musiikkijuhlan niin korkeatasoisella esityksellä, että juhlayleisö pääsee heti kättelyssä musiikkijuhlavireeseen ja kokemaan taian, jonka suuri musiikki, hienot esittäjät ja Virtain kesä yhdessä luovat. Tänä vuonna olen kutsunut Virroille joukon tuntemiani ja arvostamiani taiteilijoita. Sen jälkeen olen pohtinut, mitä musiikkia tulkitessaan taiteilija olisi parhaimmillaan. Tällä tavoin, yhteistyössä taiteilijoiden kanssa, on syntynyt upea kokonaisuus, joka on mielenkiintoinen ja vaihteleva ja tarjoaa kuultavaa hyvin erilaisille kohderyhmille, sanoo Kiiski.
* Valitsin Ruut Kiiskin johtaman Key Ensemblen avaamaan musiikkijuhlamme monestakin syystä. Tämä kamarikuoro kuuluu kiinnostavimpiin suomalaisiin huippukuoroihin. Teemu Honkasen johtamana kuoron ensilevy Missa Baltica palkittiin Suomessa vuoden 2011 kuorolevynä ja USA:ssa parhaana klassisena albumina Contemporary A Cappella Recording Award 2012 -äänitekilpailussa. Kuoron toinen albumi Ave Maria – Aurora borealis voitti saman palkinnon 2014, kertoo Hannu Kiiski.
* Valitsin avajaiskonsertin ohjelmaksi musiikkia, joka on tehnyt minuun vaikutuksen kauneudellaan. Tietenkin toivon pystyväni välittämään kokemiani asioita myös yleisölle. Konsertin jälkimmäisellä puoliskolla kuullaan virsisävelmiä, muun muassa samasta I himmelen -virsirunosta kolme eri sävelmää kolmen eri säveltäjän sovituksina. Ilta tulee olemaan täynnä kuulasta kuorosointia ja kesäyön väreilyä, kuvailee Ruut Kiiski konsertin ohjelmaa.

Key Ensemblen ohjelmisto on monipuolista ja ulottuu renessanssista uusimpaan aikamme musiikkiin. Kuoro on vieraillut kotimaassa mm. Savonlinnan Oopperajuhlilla, Turun ja Naantalin musiikkijuhlilla, Tampereen Sävelessä ja VocalEspoo-festivaalilla. Kuoro on tullut tunnetuksi ennen muuta puhtaasta ja täyteläisestä

soinnistaan ja innovatiivisista konserttiohjelmistaan. Kuoroa johtaa tällä kertaa Ruut Kiiski, joka on valmistunut kapellimestariksi Tukholman kuninkaallisesta musiikkikorkeakoulusta. Hän on aikaisemmin

valmistunut Sibelius-Akatemiasta kirkkomuusikoksi ja kuoronjohtajaksi. Tällä hetkellä hän johtaa kamariorkesteri Camerata Vihtiä sekä Helsingin yliopiston sekakuoroa, Akateemista Laulua.

Kesällä 2016 Ruut Kiiski työskentelee kapellimestarin assistenttina Läckö Slott Opera -festivaalilla Ruotsissa sekä johtaa mm. Helsingborgin sinfoniaorkesteria. Jyväskylän alueoopperan Don Giovanni -produktiossa hän toimi niin ikään kapellimestarin assistenttina tammikuussa 2016.

**Yhteydenotot:**

Lisätietoja KesäVirrat soi -musiikkijuhlasta, tiedotuspäällikkö Aino Alppinen, puh. 050 311 0639

Haastattelupyynnöt, taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

#kesävirratsoi

……………………………………………………………………………………………………………………………………………..

**KesäVirrat soi lyhyesti**

Musiikkijuhla järjestetään Virroilla kesällä 2016 kolmannen kerran

Taiteellinen johtaja sellotaiteilija Hannu Kiiski

Yhdeksän konserttia sekä juhlamessu Virtain kirkossa

Paikallisin voimin ja mesenaattien avustuksella toteutettava tasokas musiikkitapahtuma

Liput: Lippupisteen toimipaikat, www.lippu.fi, R-kioskit tai ennen konserttia ovelta (ellei loppuunmyyty)